Hinnapäring

Siseministeeriumi valitsemisala innovatsiooniküpsuse hindamise metoodika ja vahendi valideerimine ning täiustamine

# Kontekst

[Siseturvalisuse arengukava 2020–2030](https://www.siseministeerium.ee/stak2030) (STAK) alapeatükis 4.5. „Tark ja innovaatiline siseturvalisus“ (lehekülg 38) nähakse järgnevatel aastatel ette Siseministeeriumi (edaspidi ka SIM või hankija) valitsemisala organisatsioonide innovatsioonivõime kasv, mille indikaatoriks (nn mõõdikuks) seatakse innovatsiooniküpsuse tase. STAKi viienda programmi „[Tark ja innovaatiline siseturvalisus 2025–2028](https://www.siseministeerium.ee/sites/default/files/documents/2025-01/Lisa%205.%20Programm%20Tark%20ja%20innovaatiline%20siseturvalisus%202025-2028.pdf)“ leheküljel 4 seatakse SIM valitsemisala organisatsioonidele järgnevateks aastateks innovatsiooniküpsuse taseme sihtväärtused.

Eelnevast tulenevalt töötas SIM 2020. aastal välja metoodika ja vahendi valitsemisala organisatsioonide innovatsiooniküpsuse hindamiseks, mis võimaldab (peaks võimaldama) seirata nende innovatsioonivõimet. 2021. aastal hinnati Päästeameti innovatsiooniküpsust, 2022. aastal viidi hindamine läbi Politsei- ja Piirivalveametis ja Häirekeskuses. Hindamise tulemused on (peaksid olema) esmaseks aluseks innovatsioonivõime parandamiseks planeeritavatele tegevustele. Hindamismetoodika ja -vahendi töötas välja ning hindamised viis läbi toonane SIMi innovatsiooninõunik Laura Aaben. Teadaolevalt on tegu Eestis ainsa sellelaadse hindamismetoodikaga, mis spetsiaalselt suunatud avaliku sektori organisatsioonidele.

Hindamiste käigus ilmnes mõningaid murekohti, sh:

* hindamise tulemused lahknesid mõnel juhul asutuses juhtival ametikohal töötavate inimeste tunnetuslikust hinnangust, mistõttu tõstatus küsimus hindamismetoodika ja -vahendi usaldusväärsusest (need koostati pilootprojektina ja hindamistunnuste valik võib vajada põhjalikumalt teaduskirjandusel põhistamist, liiatigi on tänaseks lisandunud uut teaduskirjandust ja uusi metoodikaid);
* olemasolev hindamismetoodika ja -vahend ei sobi kõikidele Siseministeeriumi valitsemisala organisatsioonidele – need on erinevad (ametid, õppeasutus, ministeerium, sihtasutus jne), kuid hindamisel ei ole võimalik selliste erisustega arvestada.

Hankija eesmärgiks on suurendada innovatsiooniküpsuse hindamise metoodika ja vahendi usaldusväärsust (nende teadusliku valideerimise ja teaduslikkuse suurendamise kaudu) ja laiendada nende sobivust igat liiki valitsemisala organisatsioonidele. Selliste muutuste abil on (eeldatavalt) võimalik saavutada järgmistel aastatel ajakohane ja tõepärane ülevaade kõikide valitsemisala organisatsioonide innovatsiooniküpsusest (innovatsioonivõimest) ning tagada nii STAKi kui selle viienda programmi järgimine.

Tulevikus on plaanis jätkata hindamismetoodika ja -vahendi täiustamist koostöös Eesti Tööandjate Keskliidu (innotrepp.ee valdaja ja arendaja) ning Riigikantseleiga. On võimalik, et käesolevast hindamismetoodikast ja -vahendist kujunevad ühed peamised alused üleriiklikule innovatsiooniküpsuse hindamise metoodikale ja selle vahendi tehnilisele lahendusele.

# Töö sisu

1. Töö sisuks on eksperthinnangu koostamine, mis koosneb kahest osast:
	1. Innovatsiooniküpsuse hindamise metoodika teaduslikkuse ja sobivuse analüüs, mis peab sisaldama:
		1. põhjendatud hinnangut metoodika loomiseks kasutatud alusmaterjalide sobivusele – kas kasutatud materjalid on üldjoontes kooskõlas valdkonnas tunnustatud teaduslike käsitlustega (puuduste tuvastamisel nende kirjeldused);
		2. põhjendatud hinnangut metoodika vastavusele kasutatud alusmaterjalidele (puuduste tuvastamisel nende kirjeldused) ja valdkonnas tunnustatud teaduslikele käsitlustele (puuduste tuvastamisel nende kirjeldused);
		3. põhjendatud hinnangut metoodika terviklikkusele – kas mõni oluline tahk avaliku sektori organisatsiooni innovatsioonivõimest on käsitlemata (puuduste tuvastamisel nende kirjeldused);
		4. põhjendatud hinnangut metoodika sobivusele erinevat liiki valitsemisala organisatsioonidele (iga liigi kohta eraldi);
		5. põhjendatud soovitust metoodika kasutamisega jätkamise või sellest loobumise kohta;
		6. vajadusel põhjendatud ettepanekuid metoodika muutmiseks, mis aitavad suurendada selle teaduslikkust ja sobivust erinevat liiki valitsemisala organisatsioonidele.
	2. Innovatsiooniküpsuse hindamisvahendi valiidsuse ja sobivuse analüüs, mis peab sisaldama:
		1. põhjendatud vastust küsimusele, kas hindamisvahend ja selle kasutamise viis on kooskõlas hindamismetoodikaga ehk kas hindamisvahend võimaldab hinnata seda, milleks ta on koostatud;
		2. põhjendatud vastust küsimusele, kas on vajalik luua eraldi hindamisvahendid erinevat liiki valitsemisala organisatsioonidele (ametid, õppeasutus, ministeerium jne)?
		3. põhjendatud soovitust hindamisvahendi kasutamisega jätkamise või sellest loobumise kohta;
		4. vajadusel põhjendatud ettepanekuid hindamisvahendi ja selle kasutamise viisi muutmiseks, mis aitavad suurendada selle kooskõla metoodikaga ja sobivust erinevat liiki valitsemisala organisatsioonidele.
2. Valiku valdkonnas tunnustatud teaduslikest käsitlustest, millega kooskõla või millele vastavust hinnatakse (punktid 1.1.1 ja 1.1.2) teeb töö teostaja, märkides need ära ka eksperthinnangus.

# Töö tulem ja selle otstarve

1. Töö tulemiks on punktis 1 nimetatud eksperthinnang. Eksperthinnang koostatakse eesti keeles ja vormistatakse vähemalt selle põhisosas elektrooniliselt docx-formaadis (lisad võivad olla muus üldkasutatavas formaadis).
2. Eksperthinnang on avalik.
3. Eksperthinnangut on kavas rakendada:
	1. otsuse tegemiseks olemasoleva hindamismetoodika ja -vahendi kasutamisega jätkamise kohta ning
	2. eeldusel, et otsustatakse jätkata, olemasoleva hindamismetoodika ja -vahendi täiustamiseks (neid muudetakse eksperthinnangus sisalduvate ettepanekute kohaselt).
4. Hindamismetoodikat ja -vahendit täiustavad SIMi ja PPA eksperdid, täiustatud metoodikat ja hindamisvahendit katsetatakse Päästeametis, mis on planeerinud uue innovatsiooniküpsuse hindamise läbi viia 2025. a II ja III kvartali jooksul.
5. Katsetuse edukalt läbinud hindamismetoodikat ja -vahendit kasutatakse järgnevatel aastatel kõikide teiste valitsemisala organisatsioonide innovatsiooniküpsuse hindamiseks (eeldatavalt 2025. ja 2026. aastal). Hindamistulemuste arvulisi väärtusi võrdleb SIM STAKi viiendas programmis organisatsioonidele seatud sihtväärtustega ja teeb üldised järelduse kogu valitsemisala kohta. Sellised järeldused on aluseks SIMi tegevuste kujundamisel valitsemisala innovatsioonivõime soodustamisel ja vajadusel STAKi viienda programmi muutmiseks (STAKis endas sõnastatud innovatsioonivõime kasvu sihti eeldatavalt ei muudeta). Samas, iga hindamistulemuse sisulisi tähelepanekuid, hinnanguid ja ettepanekuid kasutab konkreetne organisatsioon võimalusel oma innovatsioonivõime parendamiseks. Väärib rõhutamist, et hindamistulemused ja nendes sisalduv on siiski soovitusliku või abistava iseloomuga ja organisatsioonidele rakendamiseks vabatahtlik.

# Tööga seotud autoriõigused

1. Töö teostaja annab hankijale õiguse töö tulemit vabalt ilma geograafilise piirangu ja tähtajata kasutada, sealhulgas õiguse seda muuta ja töödelda, levitada, avalikustada ja täiendada.
2. Tasu selliste õiguste eest sisaldub töö eest makstavas tasus.

# Töö teostamise metoodika

1. Töö tegemise tegeliku metoodika valib töö teostaja, kuid hanke (väikeostu) korraldamisel on lähtutud eeldusest, et metoodikaks on teaduskirjanduse ja dokumentide analüüsimine. Vajadusel on võimalikud ka intervjuud hindamismetoodika autori ning hindamise läbiviinud organisatsioonide esindajatega.

# Töö alusmaterjalid

1. Töö teostajale esitatakse elektrooniliselt vähemalt alljärgnevad nii eesti- kui ingliskeelsed materjalid:
	1. metoodikat ja hindamise protsessi kirjeldavad dokumendid (ettekanded, tabelid, küsimustikud jms);
	2. metoodika loomiseks kasutatud dokumendid (analüüsid, mõttepaberid jms) või viited nendele;
	3. valitsemisala organisatsioone kirjeldavad dokumendid (põhimäärused, arengukavad jms) või viited nendele;
	4. hindamisvahend (Exceli fail);
	5. läbiviidud hindamiste tulemused (asutusesisese kasutamise piiranguga).
2. Töö teostamiseks esitatavaid dokumente on hinnanguliselt kokku ca 45, sisu kajastavaid lehekülgi on hinnanguliselt kokku ca 1000.

# Töö eeldatav maksumus ja kestus

1. Töö eeldatavaks maksumuseks on 5 000 eurot (ilma km-ta). Tööd rahastatakse Siseministeeriumi eelarvest.
2. Töö teostamise kestus on hinnanguliselt kokku 30 kalendripäeva, töö teostamise hiliseim tähtpäev on 16.05.2025.
3. Töö teostamine toimub eeldatavalt ühes etapis.
4. Töö teostaja esitab hankijale e-arve pärast töö üleandmise-vastuvõtmise akti allkirjastamist hankija poolt.

# Nõuded meeskonnale

1. Eksperthinnangu koostaja või vähemalt üks eksperthinnangu koostajatest (kui neid on mitu) peab omama teaduskraadi. Selline nõue on seatud selleks, et eksperthinnangu koostamises osaleks inimene, kellel on iseseisva teadusliku uurimuse või loometöö loomiseks vajalikud teadmised ja oskused. Teaduskraadi olemasolu kontrollitakse Eesti Teadusinfosüsteemi (ETIS) andmete alusel.

# Nõuded pakkumusele

1. Pakkumuses peab olema ära näidatud pakkuja nimi, pakkumuse maksumus, töö teostamise algus- ja lõppkuupäev ning eksperthinnangu koostaja (koostajate) nimi (nimed). Kui eksperthinnangu koostaja(te) teaduskraadi andmed ei ole ETISest kättesaadavad, siis peavad pakkumuses olema ära näidatud ka vastavad teaduskraadi andmed.
2. Pakkumuse maksumus tuleb esitada eurodes, käibemaksuta ja peab sisaldama kõiki töö nõuetekohaseks teostamiseks vajalikke, sh autoriõiguste loovutamisega seotud kulusid.
3. Pakkumuse esitamise tähtaeg on 31.03.2025 kell 17:00.
4. Pakkumus esitatakse aadressile taavi.aasma@siseministeerium.ee.

# Pakkumuste hindamine ja lepingu sõlmimine

1. Hankija sõlmib lepingu madalaima maksumusega pakkumuse esitanud pakkujaga, kelle pakkumus vastab väikeostu hinnapäringu tingimustele.
2. Eksperthinnangu koostajaga (koostajatega) sõlmitakse konfidentsiaalsuskokkulepe, kuna töö alusmaterjalid sisaldavad asutusesisese kasutamise piiranguga andmeid.

# Täiendav info ja selgitused

1. Täiendava info ja selgituste saamiseks tuleb esitada vastav soov e-kirja teel hankija esindajale.
2. Hankija esindaja on Siseministeeriumi innovatsiooninõunik Taavi Aasma (taavi.aasma@siseministeerium.ee).

# Lisad

Käesolevale hinnapäringule on lisatud:

1. hindamise ja selle protsessi tutvustus (metoodika viimane versioon);
2. hindamistunnuste küpsustasemete kirjeldused Häirekeskuse näitel (metoodika viimane versioon);
3. arendajate küsimustik (metoodika viimane versioon);
4. eesliini töötajate küsimustik (metoodika viimane versioon);
5. tulemuste arvutamise tabel (metoodika viimane versioon);
6. Päästeameti hindamise raport (loodud metoodika esmase versiooni alusel, mis erineb viimasest versioonist kuid mis annab ülevaate raporti ülesehitusest ja mahust).